कक्राझार , 8 जानुवारी : कच राजबंशि हारिसानि राव , हारिमु , हा , अरायथा रैखाथिनि बिथिङाव गोख्रों खामानि मावनाय आरो अबथिरायै जिउ बाउसोमनाय हारिसानि मुंख्लंफोरखौ गोसोखांथिनानै 8 जानुवारिखालि फालिनाय जायो आसामनि कच राजबंशि गोबां थानाय गाहाय ओन्सोलाव मुंख्लं सान । बेबादिनो कक्राझार जिल्लानि सिङाव थानाय सेरफांगुरिआव फालिनाय जायो 20 थि मिरु मुंख्लं सान । सेरफांगुरि कल'बारिआव आक्रासुनि आफादगिरि कर्मेस्वर रायआ मासि सामलायनाय मिरु मुंख्लं सानआव बराय बिबुंथि लाखिनानै आफादनि गाहाय नेहाथारि जिबेस्वर रायआ बुङोदि , कच राजबंशिफोरा आसामनि मोनसे हारिसा । कच राजबंशि हारिसानि आलादा कमतापुर राइज्यो दाफुंनाय आरो एसटि खालामनांगौनि दाबिजों सोमावसारबोबाय थादों । जाय समाव सोमावसारनायनि गेजेरजों गोबां दैदेनगिरिफोरा जिउ बाउसोमनो गोनां जादों आरो बिसोरखौ गोसोखांथिनानै दिनैनि सानआव मुंख्लं सान फालिनाय जायो । सरकारआ दाबिफोरखौ जेरैखि - जाया मावफुंनानै होनांगोन होन्नानै बिबुंथियाव दाबि खालामो जिबेस्वर रायआ । बेलासिनि 2.58 रिंगायाव गाहाय आलासि महरै बे मुंख्लं सान फालिनाय हाबाफारिआव आसाम सरकारनि मन्थ्रि हिमन्त बिस्व शर्माया बाहागो लायो । हिमन्त बिश्व शर्माजों लोगोसे राइज्यो सभानि बारग' एमपि बिस्वजित दैमारि आरो टुरिजिम बिफाननि मासिगिरि जयन्त मल्लआबो आलासि महरै बाहागो लादोंमोन । गाहाय आलासि महरै मन्थ्रि हिमन्तआ गावनि बिबुंथियाव फोरमायनाय बादिब्ला , चिलाराय मुंजों गंसे मुलुग सोलोंसालि फसंनाय जागोन । कमतापुर अटनमास काउन्सिल दाफुंनायाव आबुं जानो गेजेराव दान मोनसेल' सम दंसै । बे हाखौ रावबो आइन बेरेखा सुबुंनो फान्नो मोना बेखौ सिगाङाव दोन्नानै साफ्रोमबो सांग्रां नोजोरजों बिबान लानांगौ । मानोना धुबुरी , सालमारा , गवालपारा बायदि जिल्लायाव थांनाय 50 बोसोरनि सिगां हानि फोरमानलाइखौ कच राजबंशिफोरा मोन्नो हागोन । आसाम सरकारआ कच राजबंशि हारिसानि सोमावसारनायाव जिउ बाउसोमनाय सा 14 मुंख्लं नख'रनो 5 लाख राङै अनसुंथाय होनाय जागोन । खौरांगिरिनि सिगाडाव हिमन्तआ कृषकनि दैदेनगिरि अखिल गगैनि बिमानि सोंथि खालामनायनि सोमोन्दै बुङोदि , जों साफ्रोमबो बिमाफोरखौ मान होयो आरो सिबियो । गुबुन फार्सेथिं आक्रासुनि बोसोनगिरि हितेस्वर बर्मनआ कच राजबंशि हारिसानो एसटि होनाय आयदाखौ रायखांनानै जों सरकारनि बिफाव लानायखौ गोजोन्नाय गैया होन्नानै बुंनायजों लोगोसे आफां आसामनि गेजेराव चिलाराय मुंजों मुलुग सोलोंसालि फसंनो लानाय आरो कमतापुर अटनमास काउन्सिल दाफुंनायनि हाबाफारिखौ फैगौ दानसेनि गेजेरावनो आबुं जागोन होन्नानै मन्थ्रिआ शर्माआ रायखांनाय बाथ्राखौ साबायखर बाउयो । मिरु मुख्लं साननि गेवलां मेलआव दुलाराय बर' फरायसा आफादनि गाहाय नेहाथारि लरेन्स इसलारि , नाथयगी फरायसा आफादनि दैदेनगिरि आरो गुबुन गुबुन हारि - हारिसानि दैदेनगिरिफोराबो बाहागो लादोंमोन । 
आफां आसामाव चिलाराय मुलुग सोलोंसालि फसंगोनः हिमन्त